Det blev et kort eventyr i AaB for 26-årige Patrick Olsen. I sommeren 2019 blev han hentet til AaB fra FC Helsingør i 2. division, og oprindeligt var aftalen, at Patrick Olsen skulle være i AaB indtil 2023. Nu har AaB og Patrick Olsen så sagt ja til et tilbud fra AGF. - AaB troede på mit potentiale, og jeg har haft et fantastisk år i klubben, og vores samarbejde har vist sig som en god case for begge parter. Tingene kan gå hurtigt i fodbold, og jeg vil gerne takke fansene og alle i klubben for deres opbakning til mig i den forgangne sæson, siger Patrick Olsen. AaBs sportschef, Inge André Olsen, fortæller, at Patrick Olsen har haft en positiv indvirkning i AaB. - Patrick gjorde det godt for os i den forgangne sæson, og det lå ikke i kortene, at vi skulle tage afsked med ham nu. Vi er dog af den overbevisning, at vi har modtaget et favorabelt tilbud, ligesom vi er trygge ved, at vi kan finde en kvalificeret erstatning for ham enten i den eksisterende trup eller via en tilgang udefra, siger sportschef Inge André Olsen. Patrick Olsen nåede at spille 40 officielle kampe og score ni mål for AaB. Salget af den 26-årige spiller får AaB til at opjustere resultatforventningerne for 2020 fra et resultat før skat på mellem 0 og minus fem millioner kroner til et resultat på mellem tre millioner kroner og minus to millioner kroner.

Referat:
AaB har solgt Patrick Olsen med øjeblikkelig virkning til AGF.